ΓΡΑΠΤΗ ΕΡΩΤΗΣΗ E-2376/00

υποβολή: Christopher Huhne (ELDR) προς την Επιτροπή

(13 Ιουλίου 2000)

Θέμα: Μεταφορά ζώντων ζώων

Θα μπορούσε η Επιτροπή να αναφέρει εάν ανησυχεί για τις όλο και περισσότερες εκθέσεις σύμφωνα με τις οποίες οι διατάξεις της νομοθεσίας της ΕΕ για την προστασία των ζώων κατά τη διάρκεια της μεταφοράς παραβιάζονται και να εκθέσει τις προθέσεις της για τη βελτίωση της κατάστασης;

Απάντηση του κ. Byrne Εξ ονόματος της Επιτροπής

(15 Σεπτεμβρίου 2000)

Τα κράτη μέλη ευθύνονται για την καθημερινή εφαρμογή της κοινοτικής νομοθεσίας στον εν λόγω τομέα. Ωστόσο, εμπειρογνώμονες της Επιτροπής διεξάγουν περιοδικούς επιτόπιους ελέγχους για την ενθάρρυνση της ενιαίας εφαρμογής της σχετικής νομοθεσίας και των κατάλληλων ενεργειών από τα κράτη μέλη με στόχο τη συμμόρφωση με τους σχετικούς κανόνες.

Το 1999 συγκροτήθηκε ομάδα εργασίας της μόνιμης κτηνιατρικής επιτροπής, η οποία εξετάζει τώρα διάφορα προβλήματα που αφορούν την εφαρμογή της κοινοτικής νομοθεσίας για τη μεταφορά των ζώων.

Σύμφωνα με το άρθρο 13 της οδηγίας 91/628/ΕΟΚ του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ(1), η Επιτροπήποβάλλει όσον το δυνατόν συντομότερα στο Συμβούλιο έκθεση σχετικά με την πείρα που έχει αποκτηθεί από τα κράτη μέλη όσον αφορά την εφαρμογή της κοινοτικής νομοθεσίας στον εν λόγω τομέα. Η έκθεση διαβιβάζεται επίσης στο Κοινοβούλιο.

Τα στοιχεία που αφορούν την εφαρμογή των οδηγιών για την προστασία των ζώων κατά τη μεταφορά και προκύπτουν από την προαναφερθείσα έκθεση, τα πορίσματα της ομάδας εργασίας, καθώς και τα νέα επιστημονικά δεδομένα στον εν λόγω κλάδο πρόκειται να ληφθούνπόψη από την Επιτροπή κατά τηνποβολή τροποποιήσεων για τη βελτίωση της ισχύουσας κοινοτικής νομοθεσίας.

Τόσο η ομάδα εργασίας της μόνιμης κτηνιατρικής επιτροπής όσο και τα προαναφερθέντα πορίσματα έχουν εντοπίσει αρκετούς τομείς με δυσκολίες σε ό,τι αφορά την εφαρμογή. Εξετάζονται τώρα πρακτικές λύσεις για τα εν λόγω προβλήματα.

Η Επιτροπή στο εγγύς μέλλον πρόκειται ναποβάλει προτάσεις για την αντιμετώπιση των εν λόγω δυσκολιών. Συγκεκριμένα, θα προτείνει αυστηρότερα πρότυπα για την προστασία των αλόγων που μεταφέρονται για σφαγή και μέτρα που προορίζονται να διευκολύνουν το συντονισμό και την αμοιβαία βοήθεια μεταξύ κρατών μελών για τη θέσπιση και εφαρμογή των σχετικών κανόνων. Για παράδειγμα, πρόκειται να μελετηθεί η θέσπιση ενός εναρμονισμένου προτύπου για την έγκριση και την πιστοποίηση των μεταφορέων.

Η Επιτροπή επίσης μελετά νομοθεσία όσον αφορά τον εξαερισμό οχημάτων για μεταφορές μεγάλων αποστάσεων, συμπεριλαμβανομένων και συστημάτων για την παρακολούθηση και την καταγραφή της θερμοκρασίας στους θαλάμους με τα μεταφερόμενα ζώα.

Επιπλέον, η Επιτροπή είναι της άποψης ότι ο αποτελεσματικότερος τρόπος για τη γενικότερη βελτίωση των προτύπων για την προστασία των ζώων είναι η δρομολόγηση διεθνούς συναίνεσης σε ό,τι αφορά το θέμα. Το θέμα της μεταφοράς ζώων σε μεγάλες αποστάσεις και ιδίως αλόγων, έχει συζητηθεί με τους επί κεφαλής των κτηνιατρικώνπηρεσιών των χωρών της Κεντρικής και της Ανατολικής Ευρώπης που βρίσκονται σε διαδικασία διαπραγματεύσεων για ένταξη στην Κοινότητα. Βάσει των αποτελεσμάτων από τις εν λόγω συζητήσειςπήρξε συμφωνία για πρωτόκολλο για την προστασία των αλόγων κατά τη μεταφορά.

Σε αυτό το πλαίσιο η Επιτροπή επιθυμεί να λάβει εντολή από το Συμβούλιο ώστε να διαπραγματευτεί τη συμμετοχή της Κοινότητας στην αναθεωρημένη ευρωπαϊκή σύμβαση για την προστασία των ζώων κατά τις διεθνείς μεταφορές. Η εν λόγω σύμβαση (υπό την αιγίδα του Συμβουλίου της Ευρώπης), εφόσον επικυρωθεί και τεθεί σε εφαρμογή από τα συμβεβλημένα μέρη, πρόκειται να συμβάλει στην εξασφάλιση ενός ικανοποιητικού επιπέδου προστασίας της ευημερίας των ζώων ανά την Ευρώπη.

(1) ΕΕ L 340 της 11.12.1991.